ทอง2,400ดอลล์
กสิกรไทยมั่นใจราคายังขึ้นต่อ&#8216;เคโกลด์&#8217;เตรียมปันผล20สต.
28 ก.ย. 2555

กสิกรไทยมั่นใจราคายังขึ้นต่อ‘เคโกลด์’เตรียมปันผล20สต.
บลจ.กสิกรไทยคาดราคาทองคำ 1 ปีข้างหน้าวิ่งเข้า 1,850-1,900 เหรียญสหรัฐ/ออนซ์ อีก 2 ปีได้เห็น 2,400 ยอมรับระยะสั้นผันผวนจากการขายทำกำไร 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย กล่าวว่า บลจ.กสิกรไทย คาดว่าราคาทองคำในช่วง 1 ปีข้างหน้าจะอยู่ระหว่าง 1,8501,900 เหรียญสหรัฐ/ออนซ์ ขณะที่นักวิเคราะห์มองภายในไตรมาส 2 ปี 2556 ว่า ราคาทองคำอาจจะทะลุ 2,000 เหรียญสหรัฐ/ออนซ์ และมีโอกาสขึ้นไปแตะ 2,400 เหรียญสหรัฐ/ออนซ์ ในปี 2557 
“ราคาทองคำมีแนวโน้มปรับขึ้นไปได้อีกจากมาตรการกระตุ้นเศรษฐกิจเชิงปริมาณครั้งที่ 3 (คิวอี 3) ของสหรัฐ ซึ่งจะซื้อหลักทรัพย์ที่มีสินเชื่อที่อยู่อาศัยค้ำประกัน (MBS) เดือนละ 4 หมื่นล้านเหรียญสหรัฐ ไปจนกว่าอัตราว่างงานจะปรับตัวขึ้นมาอยู่ในระดับที่ดีขึ้นนอกจากนี้ต้องจับตาดูการถือครองทองคำสำรองเมื่อเทียบกับเงินสำรองของแต่ละประเทศ โดยเฉพาะประเทศจีน ซึ่งปัจจุบันปริมาณทองคำสำรองเทียบกับเงินสำรองของจีนอยู่ที่ 1.80% เท่านั้น ดังนั้นหากจีนเริ่มเข้ามาถือทองคำมากขึ้น ก็อาจส่งผลบวกต่อราคาทองคำในอนาคต” นายนาวิน กล่าว 
อย่างไรก็ตาม นายนาวิน กล่าวว่า ในระยะสั้นราคาทองคำอาจผันผวนจากการเทขายทำกำไร หลังจากราคาปรับตัวขึ้นสูงสุดในรอบ 6 เดือนที่ระดับ 1,773.75 เหรียญสหรัฐ/ออนซ์ เมื่อวันที่ 23 ก.ย.ที่ผ่านมา
พร้อมกันนี้ นายนาวิน กล่าวว่า หลังจากราคาทองคำปรับเพิ่มขึ้น กองทุนเปิดเค โกลด์ จึงเตรียมจ่ายเงินปันผลสำหรับผลการดำเนินงานตั้งแต่ 1 ก.ค.–30 ก.ย. 2555 ให้นักลงทุนที่มีรายชื่ออยู่ในสมุดทะเบียน ณ เวลา 08.00 น. ของวันที่ 1 ต.ค. 2555 โดยคาดว่าจะจ่ายเงินปันผล 0.20 บาทต่อหน่วย